পণ্ডিত রবিশঙ্করও তাঁর আত্মজীবনী রাগমালাতে লিখেছেন, ‘আমাদের মধ্যে প্রেম, রোমান্স বা লুকোচুরির কিছু ছিল না। ওই সময়ে অনেকে অবশ্য এ রকমই ভাবত। বিয়ের আগে এ ব্যাপারে ওর সত্যিকারের মনোভাব কী ছিল সেটা আমি জানতাম না। আমাকে বলা হয়েছিল ওর মত আছে।’ ১৯৪১ সালের ১৫ মে সন্ধ্যাবেলা তাঁদের বিয়ে হয়। সংগীতের সমঝদার ও সমালোচকদের মতে, সুরের জগতে রবিশঙ্কর বা আলী আকবরের চেয়ে বড় প্রতিভা ছিলেন অন্নপূর্ণা। ওস্তাদ আমির খান যেমন বলেছেন, ‘ওস্তাদ আলাউদ্দিন খাঁর ৮০ ভাগ পেয়েছেন অন্নপূর্ণা, আলী আকবর খাঁ ৭০ ভাগ, আর ৪০ ভাগ রবিশঙ্কর।’ আলী আকবর নিজেও এর সঙ্গে একমত হয়েছেন তাঁর বিখ্যাত এই ভাষ্যে, ‘রবিশঙ্কর, পান্নালাল ঘোষ আর আমাকে এক পাশে রেখে আরেক পাল্লায় অন্নপূর্ণাকে রাখলে ওঁর পাল্লাই ভারী হবে।’